**REGULAMENTUL**

**concursului pentru acordarea burselor de excelenţă**

**„*Cel mai bun elev*” şi „*Cel mai bun student”,* Ediția a V-a**

PRIMĂRIA MUNICIPIULUI CAHUL în parteneriat cu S.A. BANCA COMERCIALĂ ROMÂNĂ Chișinău, lansează concursul pentru două burse de excelență în mărime de **12 000** lei fiecare, care vor fi acordate celui mai bun elev și celui mai bun student din municipiul Cahul. Evaluarea dosarelor, precum şi interviul vor fi efectuate de o Comisie formată din specialiști, precum și un reprezentant BANCA COMERCIALĂ ROMÂNĂ Chișinău S.A. Concursul se va desfășura în două etape:

**I etapă** – Evaluarea dosarelor;

**II etapă** – Persoanele selectate după prima etapă în funcţie de punctajul acumulat, vor fi invitate la interviu.

**Sunt eligibili pentru participare:**

**Pentru Bursa „*Cel mai bun elev*”**

* Elevii claselor a XII-a (liceu) anul III (colegii) de la instituţiile de învăţămînt din municipiul Cahul, care au împlinit vîrsta de 18 ani și au media anuală pe ultimii trei ani, nu mai mică de **9.00.**

**Pentru Bursa „*Cel mai bun student*”**

* Studenții anilor III și IV, de la instituţiile de învăţămînt superior din municipiul Cahul, ciclu licență (frecvenţă la zi) cu media anuală pe ultimii trei ani, nu mai mică de **9.00.**

**Criteriile de bază pentru acordarea burselor de excelenţă:**

**-** Reușita academică (inclusiv cunoaşterea limbilor străine)

- Locuri premiante la olimpiade (municipale, raionale, naţionale, internaţionale)

- Activitatea extracurriculară, implicarea în viața comunității (voluntariat, proiecte, etc.)

- Participarea la conferințe și activități științifice, activitate publicistică.

**Lista documentelor care să fie incluse în dosarul de aplicare (într-un plic A4):**

1. Copia buletinului de identitate

2. Curriculum Vitae (format Europass)

3. Situaţia şcolară/academică pe trei ani, confirmate cu semnătura și ștampila instituției de învățămînt

4. Copiile documentelor (certificate, diplome, publicaţii) ce demonstrează activitatea extracurriculară, ştiinţifică etc.

5. Alte documente relevante (dacă este cazul).

Rezultatele finale ale concursului vor fi publicate pe pagina web a Primăriei Municipiului Cahul (www.primariacahul.md) pînă la data de **1 iunie 2021**. Bursele vor fi acordate beneficiarilor, în cadrul unui eveniment public, organizat în acest scop.

**Dosarele pot fi depuse în perioada 07.04.2021- 25.05.2021,** la Primăria Municipiului Cahul (Piața Independenței, 6).Informații la tel.: 0299 2 15 41; 0 299 2 29 21.